ሀገር አቀፍ የሲቪል ማህበረሰብና ድርጅቶች የምክክር መድረክ እየተካሄደ ነው
“ሲቪል ሶሳይቲን ለሰላም” በሚል መሪ ቃል ሀገር አቀፍ የሲቪል ማህበረሰብና ድርጅቶች እንዲሁም የብዙኃን የሙያ ማህበራት የምክክር መድረክ በአዲስ አበባ እየተካሄደ ነው፡፡ሰላምን በመጠበቅ የሚፈጠሩ ግጭቶችን በሰላማዊ መንገድ መፍታት በሚቻልበት ዙሪያ የሰላም ሚኒስቴር ከፍሬድሪክ ኤበርት ስቲፍታንግ ጋር በመተባበር አገር አቀፍ የምክክር እየተካሄደ ይገኛል፡፡በምክክር መድረኩ ላይም የሲቪል ማህበራት በሰላም ግንባታ ዙሪያ ያላቸውን ሚና በተመለከተ ጥናታዊ ፅሑፍ ቀርቧል፡፡የዲሞክራሲ ባህል ግንባታን ለማዳበር በተለይም የሲቪል ማህበራት የሰላም አስፈላጊነት ብቻ ሳይሆን ሰላማዊ ግንኙነት የሚገነባበትን መሰረታዊ እሴቶችን በመለየትና በመገንባት እንዲሁም  በማዳበር በትኩረት ሊሰራ እንደሚገባ በምክክር መድረኩ ላይ የተገኙት የኢፌዲሪ የሰላም ሚኒስትር ወ/ሮ ሙፌሪያት ካሚል አሳሰቡ፡፡በተጨማሪም የሀይማኖት፣ የብሄር እኩልነትንና ተከባብሮ መኖርን በአመክንዮም ሆነ በተግባር በማሳየት በማህበራዊ ሚዲያ፣ ትምህርት ቤቶች፣ በዩኒቨርስቲዎች እና በወጣቶች ማዕከላት ትኩረት ተሰጥቶ ሊሰራ እንደሚገባም ሚኒስትሯ ገልጸዋል፡፡የሲቪል ማህበራት ዜጎችን ሰለመብቶቻቸውና ሀላፊነታቸው ማስተማር የዜጎችን መብት ማስከበሪያ መሳሪያ በመሆኑ ማህበረሰባዊ ሀላፊነትን በማበረታታት በዜጎች ተነሳሽነት ሊከናወኑ የሚችሉ የጋራ ጉዳዮች ላይ መስራት እንደሚገባ ጥናት ያቀረቡት የህግ ባለሙያ የሆኑት አቶ ቁምላቸው ዳኘ እና የኢትዮጵያ ሲቪል ሶሳይቲ ፕሬዚዳንት አቶ ነጋሽ ተክሉ ጠቁመዋል፡፡የሰላም መደፍረስ መንስኤዎችን በመለየት በሀገሪቱ ዘላቂ ሰላምን ለማረጋገጥ ሲቪል ማህበራት ሀላፊነታቸውን ሊወጡ እንደሚገባም ገልጸዋል፡፡የምክክር መድረኩ በቀጣይ እስከታችኛው መዋቅር በመውረድ የሲቪል ማህበራቱ ሰለሰላም የሚሰሩበት ይሆናልም ተብሏል፡፡